b'\n_START_ARTICLE_\nGrodk\xc3\xb3w\n_START_SECTION_\nHistorie\n_START_PARAGRAPH_\nI et dokument fra 1210 n\xc3\xa6vnes byen Grodcobichi beliggende i Hertugd\xc3\xb8mmet Schlesien. Nabobyen Neu Grottkau blev grundlagt af tyske nybyggere som en del af den tyske Ostsiedlung. Den nye by fik stadsret i 1268 under den schlesiske hertug Henrik 4. Probus. Den middelalderlige byplan var pr\xc3\xa6get af en rektangul\xc3\xa6r markedsplads og fire gader, der f\xc3\xb8rte til bymurens t\xc3\xa5rne og videre til de n\xc3\xa6rliggende byer Nysa, Zi\xc4\x99bice, Wroc\xc5\x82aw og Lewin. Ved delingen af Hertugd\xc3\xb8mmet Schlesien i 1311 blev Grodk\xc3\xb3w en del af Hertugd\xc3\xb8mmet Brzeg, der blev styret af hertug Boles\xc5\x82aw 3., som i 1327 blev b\xc3\xb8hmisk vasal. I 1344 solgte han byen til biskop Przec\xc5\x82aw af Wroc\xc5\x82aw, som lod den indlemme i Hertugd\xc3\xb8mmet Nysa. Senere sk\xc3\xa6nkede den b\xc3\xb8hmiske kong Wenzel 4. biskoppen af Wroc\xc5\x82aw titlen \xe2\x80\x99Hertug af Gr\xc3\xb3dkow\xe2\x80\x99. Indtil sekulariseringen af bisped\xc3\xb8mmet i 1810 var Wroc\xc5\x82aws biskop hertug af Gr\xc3\xb3dkow._NEWLINE_Grodk\xc3\xb3w blev lagt \xc3\xb8de under hussitterkrigene og igen under Tredive\xc3\xa5rskrigen, hvorefter byen blev genopbygget p\xc3\xa5 foranledning af biskop Sebastian von Rostock, der kom fra Grodk\xc3\xb3w. I 1526 blev byen indlemmet i Det Habsburgske Monarki. Efter F\xc3\xb8rste Schlesiske Krig 1740-42 blev byen annekteret af kong Frederik den Store. Efter Syv\xc3\xa5rskrigen oprettedes en garnison i byen, der f\xc3\xb8rst blev opl\xc3\xb8st i 1920. Fra 1815 var Grodk\xc3\xb3w en del af provinsen Schlesien._NEWLINE_I 1939 havde byen 4.867 indbyggere, og indtil 1945 var den administrationscentrum for Landkreis Grottkau. Byen led stor skade under Den R\xc3\xb8de H\xc3\xa6rs Wis\xc5\x82a-Oder-offensiv . Efter Anden Verdenskrig blev byens tyske befolkning udvist i overensstemmelse med Potsdam-deklarationen.'